b'\n_START_ARTICLE_\nDi Xin\n_START_PARAGRAPH_\nDi Xin (kinesisk: \xe5\xb8\x9d\xe8\xbe\x9b, pinyin: D\xc3\xac X\xc4\xabn, d\xc3\xb8d 1122 f.Kr.) var Shang-dynastiets siste konge. Han ble opprinnelig gitt navnet Zh\xc3\xb2u, og dermed kalles han ogs\xc3\xa5 gjerne Zh\xc3\xb2u X\xc4\xabn eller Zh\xc3\xb2u W\xc3\xa1ng. Han kunne ogs\xc3\xa5 tiltales med "dynastinavnet" Sh\xc4\x81ng foran ethvert av hans \xc3\xb8vrige navn, alts\xc3\xa5 f.eks. som Sh\xc4\x81ng Zh\xc3\xb2u. _NEWLINE_I Den store historikers nedtegnelser forteller den gamle historiker Sima Qian at Di Xin tidlig i livet la for dagen egenskaper som lagt overskred den alminnelige mann. Han var rask i hodet men ogs\xc3\xa5 rask til \xc3\xa5 flamme opp i sinne. Han var lillebror til Wei Zi og Wei Zhong (begge barn ved farens konkubine), og far til Wu Geng og Lu Fu. Hans far, Di Yi, hadde to br\xc3\xb8dre: Ji Zi og Bi Gan. _NEWLINE_Di Xin ut\xc3\xb8kte Shang-territoriet i kamp mot stammefolkene som bodde rundt det, blant annet Yi Ren-stammen, ogs\xc3\xa5 kjent som de \xc3\xb8stlige yi (dongyi)._NEWLINE_Senere i livet ble han sv\xc3\xa6rt drikkfeldig, veltet seg i kvinner og umoralsk levnet, og fors\xc3\xb8mte \xc3\xa5 styre sitt rike p\xc3\xa5 skikkelig vis.  Broren Wei Zi fors\xc3\xb8kte \xc3\xa5 tale ham til rette, men ble avfeid. Verre gikk det med onkelen Bigan som ogs\xc3\xa5 fors\xc3\xb8kte \xc3\xa5 f\xc3\xa5 Di Xin til \xc3\xa5 endre sitt liv. Di Xin beordret at hans hjerte ble sk\xc3\xa5ret ut av ham s\xc3\xa5 han kunne se hvordan en vismanns hjerte s\xc3\xa5 ut. Da hans andre onkel Ji Zi h\xc3\xb8rte det, protesterte han overfor sin kongelige nev\xc3\xb8. Han reddet livet ved \xc3\xa5 late som om han var gal, og ble bare kastet i fengsel. _NEWLINE_Da Zhou-folket seiret over Shang i krigen, satte kong Di Xin fyr p\xc3\xa5 sitt palass og begikk selvmord.'